Agnipath Scheme: অগ্নিপথ প্রকল্প নিয়ে কেন্দ্রীয় সরকারকে দুষলেন ফিরহাদ হাকিম

কলকাতা: ‘অগ্নিপথ প্রকল্প’ নিয়ে এবার মুখ খুললেন কলকাতার মেয়র ফিরহাদ হাকিম। অগ্নিপথ প্রকল্প নিয়ে বর্তমানে সারা দেশে যে অশান্তি চলছে, তার সম্পূর্ণ দায় কেন্দ্রের বিজেপি সরকারের উপরেই চাপিয়েছেন ফিরহাদ ৷ তাঁর বক্তব্য, দেশের সেনাবাহিনীর আবেগকে নিয়ে রাজনীতি করা হচ্ছে। যা অন্যায়। কারণ যারা সেনাবাহিনীতে যোগদান করে দেশের হয়ে লড়াই করতে নামেন তাঁদের মধ্যে দেশপ্রেম আবেগ কাজ করে।

এছাড়াও তিনি কেন্দ্রীয় সরকারকে কটাক্ষ করে বলেন, মাত্র চার বছরের জন্য কাউকে সেনাবাহিনীতে নিয়োগ করে তার মধ্যে যদি কোনও যুদ্ধ লাগে, আর যুদ্ধের লড়াইয়ের কেউ যদি মারা যায়, তবে তার উপযুক্ত ক্ষতিপূরণ কে দেবে? তিনি আরও বলেন, চাকরির পুরোপুরি নিশ্চয়তা ছাড়া দেশের যুব আবেগকে কাজে লাগিয়ে সেনাবাহিনীতে নিযুক্ত করার কাজ করতে গেলে এভাবে চার বছরের শর্ট সার্ভিসের মাধ্যমে কখনই নেওয়া উচিত নয়।

‘অগ্নিপথ প্রকল্প’ (Agnipath Scheme) ঘোষণা করে দেশের বহু রাজ্যে বিক্ষোভের মুখে পড়েছে সরকার। গত কয়েকদিন ধরে রেল অবরোধ, ট্রেনে আগুন, ভাঙচুর চলছে দেশজুড়ে। রিতিমতো ধ্বংসলীলা চালাচ্ছে একদল আন্দোলনকারী। বহু সরকারি ও বেসরকারি সম্পত্তি নষ্ট করা হয়েছে ৷ যুব সমাজের ক্ষোভ আছড়ে পড়ছে। যা নিয়ে উত্তাল রাজ্য-রাজনীতি।