Agnipath Scheme: অগ্নিবীরদের শুরুতেই বেতন ৩০ হাজার সঙ্গে আরও সুবিধা

কলকাতা টিভি ওয়েব ডেস্ক: অগ্নিবীর প্রকল্পের বিরোধিতায় উত্তাল গোটা দেশ। এই পরিস্থিতিতেই অগ্নিপথ প্রকল্পে কী আছে? বেতন এবং অন্যান্য সুযোগ সুবিধার কাঠামো কেমন? জেনে নিন।

সেনা, বিমান ও নৌবাহিনীতে অগ্নিপথ প্রকল্পের বেতন পরিকাঠামো অনুযায়ী, প্রথম বছর অগ্নিবীররা মাসে বেতন পাবেন ৩০ হাজার টাকা করে। যেখান থেকে হাতে পাবেন ২১ হাজার টাকা। দ্বিতীয় বছর বেতন বেড়ে হবে ৩৩ হাজার টাকা। দ্বিতীয় বছরে প্রতিমাসে হাতে পাবেন ২৩ হাজার ১০০ টাকা। তৃতীয় বছরে বেতন আরও বেড়ে হবে ৩৬ হাজার ৫০০ টাকা।  তখন হাতে আসবে ২৫ হাজার ৫০০ টাকা।

চতুর্থ বছর অর্থাৎ চাকরির একদম শেষ বর্ষে অগ্নিবীরদের বেতন হবে ৪০ হাজার টাকা। কেটে হাতে পাবেন ২৮ হাজার টাকা। হিসেব অনুযায়ী, প্রথম বছরে অগ্নিবীরদের বার্ষিক প্যাকেজ রাখা হয়েছে ৪.৭৬ লাখ। বেড়ে যখন চাকরি থেকে অবসর গ্রহণের সময় যা দাঁড়াবে ৬.৯২ লাখ টাকা। অবসরের সময় সেবানিধি প্যাকেজ হিসেবে তাঁদের হাতে তুলে দেওয়া হবে জমা হওয়া ১০.৪ লক্ষ টাকা। যা হবে সম্পূর্ণ করমুক্ত।

এই অগ্নিপথ প্রকল্পে ১৭ থেকে ২১ বছর বয়সের তরুণেরা চার বছরের জন্য সেনা, বিমান ও নৌবাহিনীতে চাকরি পাবেন।  তবে, চার বছর পর কাজের ভিত্তিতে মাত্র ২৫ শতাংশের চাকরি স্থায়ী হবে।  বাকি ৭৫ শতাংশ আর সেনাবাহিনীতে রাখা হবে না। চারবছর পর তাঁরা সেনাবাহিনীর অবসরকালীন আর কোনও সুযোগসুবিধা পাবেন না।