Agnipath scheme: অগ্নিপথ নিয়ে প্রধানমন্ত্রীর সঙ্গে তিন বাহিনীর প্রধানের বৈঠক মঙ্গলবার

কলকাতা টিভি ওয়েব ডেস্ক: অগ্নিপথ নিয়ে সেনাবাহিনীর তিন প্রধানের সঙ্গে মঙ্গলবার বৈঠক করবেন প্রধানমন্ত্রী নরেন্দ্র মোদি। স্থল, নৌ এবং বায়ু সেনার তিন প্রধানের সঙ্গে তাঁর পৃথক ভাবে বৈঠক করার কথা। সরকারি সূত্রের খবর, সামগ্রিক পরিস্থিতি নিয়ে তিন বাহিনীর প্রধান মোদিকে বিস্তারিত রিপোর্ট করবেন।

গত মঙ্গলবার আনুষ্ঠানিকভাবে অগ্নিপথ প্রকল্পের ঘোষণা করেন প্রতিরক্ষা মন্ত্রী রাজনাথ সিং।  বস্তুত ওই রাত থেকেই অগ্নিপথ প্রকল্পের প্রতিবাদে পথে নেমে পড়ে গোটা দেশের যুব সম্প্রদায়। বুধবার থেকে আন্দোলনে উত্তাল হয়ে ওঠে সারা দেশ।  রাজ্যে রাজ্যে বিক্ষোভ, বাসে আগুন, ট্রেনে আগুন, অবরোধ ইত্যাদি ঘটনা ঘটে। সোমবারও তার রেশ চলে দেশের অনেক রাজ্যে। তবে এদিন পর্যন্ত প্রধানমন্ত্রী অগিপথ প্রকল্প নিয়ে সরাসরি কোনও মন্তব্য করেননি।

যদিও এদিন বিকেলে কর্ণাটকের বেঙ্গালুরুতে এক সভায় প্রধানমন্ত্রী অগ্নিপথ প্রকল্পের নাম না করেই বলেন, সরকারের কিছু কিছু সিদ্ধান্ত নিয়ে অনেক তিক্ততার সৃষ্টি হয়। পরে সেই সব সিদ্ধান্তই ভালো ফল দেয়।  অগ্নিপথের নাম না করলেও মনে করা হচ্ছে, প্রধানমন্ত্রী এই প্রকল্পের কথাই মনে করিয়ে দিলেন।

সারা দেশ উত্তাল হলেও সেনা কর্তারা স্পষ্ট করে দিয়েছেন অগ্নিপথ প্রকল্প প্রত্যাহারের কোনও প্রশ্নই ওঠে না। যদিও সমস্ত বিরোধী রাজনৈতিক দল এই প্রকল্প প্রত্যাহারের জোরালো দাবি তুলেছে। কংগ্রেস সোমবারই এই প্রকল্প প্রত্যাহারের দাবিতে রাষ্ট্রপতি রামনাথ কোবিন্দকে স্মারকলিপিও দেন।