Agnipath Scheme: অগ্নিপথ প্রকল্পে নৌবাহিনীতে নিয়োগ হবে মহিলা, ঘোষণা সেনার

কলকাতা টিভি ওয়েব ডেস্ক: নৌবাহিনীতে অগ্নি-বীরাঙ্গনা নিয়োগ করা হবে। অগ্নিবীর বিতর্কের মধ্যেই ঘোষণা নৌবাহিনীর। ১৪ জুন অগ্নিপথ প্রকল্প ঘোষণার পর থেকেই জল্পনা শুরু হয়েছিল, এই প্রকল্পে কি শুধুই ছেলেদের নিয়োগ করা হবে? রবিবার প্রতিরক্ষা মন্ত্রী রাজনাথ সিংয়ের সঙ্গে বৈঠকের পর তিন বাহিনীর তরফে সাংবাদিক বৈঠকে ঘোষণা করা হল, অগ্নিপথ প্রকল্পে নৌবাহিনীতে মহিলা নিয়োগ করা হবে।

মাত্র চার বছরের জন্য সামরিক বাহিনীতে চুক্তির ভিত্তিতে ‘অগ্নিপথ’ নিয়োগের বিরুদ্ধে দেশজুড়ে বিক্ষোভে উত্তাল যুবসমাজ। এর মধ্যেই রবিবার এই প্রকল্পটির ভালোদিকগুলি বোঝাতে এগিয়ে এসেছে তিন বাহিনী৷  লেফটেন্যান্ট জেনারেল অনিল পুরী এদিন জানান, ২০২৩-এর ফেব্রুয়ারির মধ্যে ৪০ হাজার অগ্নিবীর নিয়োগ করা হবে। দু’টি ব্যাচে নিয়োগ করা হবে। ডিসেম্বরের মধ্যে প্রথম ব্যাচে ২৫ হাজার অগ্নিবীরকে নেওয়া হবে। বাকি ১৫ হাজার ফেব্রুয়ারির মধ্যে নেওয়া হবে।

আর একই সঙ্গে নৌবাহিনীর তরফে জানানো হয়েছে, ভারতীয় নৌবাহিনীর অগ্নিবীর প্রকল্পে মহিলাদেরও অন্তর্ভুক্ত করা হবে। কারণ অগ্নিপথ একটি দূরদর্শী পদক্ষেপ যা নৌবাহিনীতে বহুমাত্রিক রূপান্তর আনবে। এদিন নৌবাহিনী প্রধান আরও বলেন, এই মুহূর্তে নৌবাহিনীতে নারী অফিসার রয়েছে। অগ্নিবীর প্রকল্প মহিলা নাবিকদের নিয়োগ করা হবে।